- Yohans Bek'o
- <
- 21
- >

21
Handr daronat handr datson
1 Isa. 65:17; 66:22; 2 P'et'. 3:13 Maniyere il handr daronat handr datson tbek'i, dar shintsonat shints datsun besherno botesh, aats k'aaronúwere beeratse. 2 Isa. 52:1; 61:10; Bek'. 3:12 Kit S'ayinú, Iyerusalem handru, b kenihsh baatsts guuyukok'o k'andek'at darotse Ik'oke b oot'fere tbek'i, 3 Hzk'. 37:27; Lew. 26:11-12 hank'o etiru k'áári eenonowere naashi jooratse b́ keshfere t shishi, «Hambe! Ik'i k'ewoko ashuwots dagotse, bontonwere beetwe, boowere bíashuwotsi wotitúne, Ik'o b́tookon bonton wotitwe, Izar Izewerwere bok wotitwe, 4 bo aawatse aac'ú jamo firitwe, shints niwo b́beshtsotse wee k'iro wee shiyano wee eepo wee kúúno haniyak beeratse.»
5 Naashi jooratse bedek'tsonwere «Hamb! taa jam keewo handr woshitwe!» bíeti, manats dab́tnwere, «Aap'ets aap'an amanetsonat arik b́wottsotse guud'e» bíeti taasha. 6 Isa. 55:1 Maniyere il taash hank'o bí'eti, «Wotwtsere! Alfonat Omego, shintsonat s'uwatstso taane, shashutsosh kash t'úúp'iru aatsotse ik k'awuntsalo beenon bísh imetwe, 7 2 Sam. 7:14; Dub. 89:26-27 da'adek'etwo han naatetwe, taa bí Ik'o Izar Izeweri wotitwe, bíwere t naayi wotitwe, 8 ernmó shatetswots, imnetiyo deshawwots, kiimwots, kash úd'tswots, widetswots, atetswots, woteraw ik'uwotsi Ik'irwots, kootets jamwots boko boon kotirúwo dini k'arotse bowotiti, manúwere gitl k'ironiye.»
Iyerusalem handru
9 S'uwaatsi shawat faywots bín bos'eents shawat wanc'wotsi detsdek'ts melaki shawatwotsitse iko waat «Wowe! mereero mááts guyu neesh kitsuna» bí eti. 10 Hzk'. 40:2 Shayiron taan een geenz gur ikok dek' amt kit S'ayinú Iyerusalem Ik'oke darotse b oot'fere taash b́ kitsi, 11 Ik'i mangon bc'eeshfera btesh, b shááni golonúwere ayidek't mangts shútsok'oyi, mestayitok'o goliru yasp'idiya eteets mangts shútsok'oyi b́teshi, 12 tatse git fengeshwotsi detsts eenonat geenz gmbi kas'o detsfa btesh, tatse git fengeshwotsoknowere tatse git melakiwots need'dek'tni bokotfere botesh, bofengeshatsnowere Isra'el jir tatse gitwots shúútswots guut'eyatni botesh. 13 Hzk'. 48:30-35 Aaw keshon keez fengeshwots, gaar kawon keez fengeshwots, muur kááwon keez fengeshwots, aaw kindon keez fengeshwots fa'ano botesh. 14 Kitman gmbi kas'o b́ned'ok tatse git shutswotsi detsfe b́tesh, b́ned'ok manotsatsnowere tatse git mereero woshetsúwots shúútso guut'ere b́teshi, 15 Hzk'. 40:3 taash keewts melakiyonúwere kitunat bfengeshwotsn, gmbi kas'onowere bín b́ indit awntsi gumbo detsfe b́tesh, 16 Kitu geenzonat gawnonúwere taal wottso awd tungúsho detski bteshi, melakiyo kitu bín indeyiru guumbmann indat bíere bgeenzo git kumonat awd bal kilometrok'o*Git kumonat awd bal kilometrok'o: Eto Grikiyon 12 kúm stadiya etee, man etonu ik stadiyo gitbalosh tats shap metree. b́woti, bgawnonat bneed'onúwere mank'oyiye b́woti, 17 Melakiyo gmbiyi kas'man need'o b́ indi, melakiyo ash kishi indok'o bodts b́indon b́indere b́ nuutso bale habe awd indok'o b́woti, 18 Isa. 54:11-12 gmbiyonúwere bíage Iyasp'idiya eteets shútsona b́tesh, kitmanwere mastayitok'o s'aynts awntsi s'ayinon ageeki btesh, 19 kitu gmbi kas'o b́ned'oko k'osh k'osh naari k'awntsi shaawon keewets shútson baatskno botesh, biyats b need'ok shintso Iyasp'idiya eteef shútsoni b́tesh, gitlonwere Senperiya eteefoni, keezlonúwere Kelk'edoniya eteeka, awdlonúwere meregediya, 20 útslonúwere Serdonkesiya, shrtlo Serdiyoniya, shawatlo Krstlobeya, shmtlo Bilila, jeed'lo wurawure, tatslo Krsp'rassi, tatse iklo Yanktiya, tatse gitlo Ametest'isnosiya etefuwotsi botesh. 21 Tatse git fengeshwotswere tatse git ink'wotsi†Ink'uwa: Ink'wo aats k'arotse beef k'ot'ik'olo bígtsots shiyo b́kindor shiyman bín b́k'oawok'o bíatsotse ilac'ok'o kishde'er shiyman bín b́k'oawok'o shiy man bin bi ipef goiliru keewatsna bíazefo, manwere ink'wo b́wotiti. botesh, fengeshwots ik ikon ik ink'won fiineka botesh, kitu weronúwere mastayitok'o shááno beshiyiru s'ayin awntson doozeka b́tesh.
22 Jam falts doonzo Izar Izewernat mereeron b S'ayin maa bowottsotse kitutse S'ayin moo be'atse, 23 Isa. 60:19-20 Ik'i mango bish b́ c'eeshitwotsenat mereronu b c'eesho b́wottsotse kitmansh aawo wee aashitso bish b́c'esho geyiratse. 24 Isa. 60:3 Ashuwots bsháánon anaanitúne, datsatsi naashwotswere bomango bmaants dowetúne, 25 Kitaniitse t'úwo bíaaltsotse bfengshwots jam aawon is'erakne. 26 Isa. 60:11 Mengstwots een shúútsonat mangon biyits kinditune, 27 Isa. 52:1; Hzk'. 44:9 wic'its keewo b́ jamon bits kindratse, kim fin finirwonat kooto keewirwo b́jamon bits kindratse, bits kinditwots bo shúútso mereero kashi mas'aafats guut'etswots s'uziye.

- Yohans Bek'o
- <
- 21
- >

21:1 Isa. 65:17; 66:22; 2 P'et'. 3:13

21:2 Isa. 52:1; 61:10; Bek'. 3:12

21:3 Hzk'. 37:27; Lew. 26:11-12

21:6 Isa. 55:1

21:7 2 Sam. 7:14; Dub. 89:26-27

21:10 Hzk'. 40:2

21:13 Hzk'. 48:30-35

21:15 Hzk'. 40:3

*21:16 Git kumonat awd bal kilometrok'o: Eto Grikiyon 12 kúm stadiya etee, man etonu ik stadiyo gitbalosh tats shap metree.

21:18 Isa. 54:11-12

†21:21 Ink'uwa: Ink'wo aats k'arotse beef k'ot'ik'olo bígtsots shiyo b́kindor shiyman bín b́k'oawok'o bíatsotse ilac'ok'o kishde'er shiyman bín b́k'oawok'o shiy man bin bi ipef goiliru keewatsna bíazefo, manwere ink'wo b́wotiti.

21:23 Isa. 60:19-20

21:24 Isa. 60:3

21:26 Isa. 60:11

21:27 Isa. 52:1; Hzk'. 44:9

© 2018 TWFTW