- K'olasiyas
- <
- 4
- >

4
1 Efe. 6:9 Doonzwotso! itwere daaratse doonzo it detstsok'o danr it guutswotsi kááwonat taalon boon k'eezwere.
Dabeets izo
2 Kup'ar Ik' údon it k'ut'rawo Ik'o k'onuwere, 3 hantonwere Ik'o b́ aap'osh fengesho noosh b́ k'eshitwok'onat taawere b́ jangosh tipeyat t beyirwo Krstosk ááshtso keewo keewosh no falituwok' nooshowere Ik'o k'onwere. 4 Taawere shengshde'er b́ aap'o kishde'er t keewituwok'o taash Ik'o k'onuwere.
5 Efe. 5:16 Dúro kewude'fetsr amaneraw ashuwotsoke dani teleefon beewere. 6 Ik ik ashosh wotit keewo aaniyosh it falituwok'o jam aawo it keewo nefonat aamb shaawon wotowe.
S'uwaatsi jamo
7 Wosh. 20:4; 2 T'im. 4:12 Tikik'os t jangosh jam keewo itsh keewituwe, bíhe shuneets eshwe, amanek guutsonat doonzo finoshowere taanton fini toohe. 8 Efe. 6:21-22 Bín itok twoshwere t jangosh itsh b́ keewituwok'onat it nibo b́ kup'shishe. 9 Film. 10-12 Bínton it jir wottso amanetsonat shuneets eshwo Onesimos it maants weetwe, boowere hanoke fa'a keewu jamo itsh daniitwne.
10 Wosh. 19:29; 27:2; Film. 24; Wosh. 12:12, 25; 13:13; 15:37-39 Taanton tipetso Arst'rokoswere jamo itsh t'intsirwe, iknoto, «Itok b́ woor it dek'etwok'owa» etaat itsh gawiyat t teshtso Barnabasiy naayi Mark'oswere jamo itsh t'intsirwe. 11 Iyost'osi ett s'egeyirwo Iyasu jamo itsh t'intsitwe, Ik' mengst jangosh taanton tohaat finiru ashuwotsitse ayhudiwotsitse amantsanots s'uziye taan kup'iyri.
12 K'ol. 1:7; Film. 23 It jir wottso Iyesus Krstos guutso Ep'afrawwere jamo itsh t'intsirwe, shayiri beyon eenr kup'ar it ned'itwok'onat Ik' shunonowere jamon it s'eentsitwok'o bí itsh jam aawo Ik'o k'onirwe. 13 It jangosh Lodok'iyonat Hirapolis kittwotsitse fa'a ashuwotssh ayidek't b́ mawirwok'osh taa t tookon gawu taane. 14 2 T'im. 4:10-11; Film. 24 Shuneets hakimiyo Luk'asnat Demasn jamo itsh t'intsirune. 15 Lodok'iyon fa'a eeshuwotsna Nimfnnat b meyitse fa'a Ik' moowushowere jamo t'intsuwere. 16 Woshani it nababiyakon Lodok'iy ashuwotsoke fa'a Ik' mootse b nababeetuwok'o woshuwere, itwere Lodok'iyon itsh woshet wosho nababoore. 17 Film. 2 Arkip'asshowere «Doonzo finosh neesh imets fino sheengshde'er n s'eentsitwok'o» err keewuwere.
18 S'uwaatsi jaman t kishon guut' taane P'awlosiye, Habiliyon tipeyat t beyiruwok'o gawwere.
Ik' s'aato itnton wotowe.

- K'olasiyas
- <
- 4
- >

4:1 Efe. 6:9

4:5 Efe. 5:16

4:7 Wosh. 20:4; 2 T'im. 4:12

4:8 Efe. 6:21-22

4:9 Film. 10-12

4:10 Wosh. 19:29; 27:2; Film. 24; Wosh. 12:12, 25; 13:13; 15:37-39

4:12 K'ol. 1:7; Film. 23

4:14 2 T'im. 4:10-11; Film. 24

4:17 Film. 2

© 2018 TWFTW