- Yohans Bek'o
- <
- 11
- >

11
Git gawwotsi woshetsok'o
1 Hzk'. 40:30; Zek. 2:1-2 Haniyere il bín indosh wotit guumbok'oo taash imeyi, hank'owere taash eteyi, «Tuur Ik' moonat wosh bíyats t'intseyiru t'arap'ezo indowe, bíyokere Ik' ik'irwotsnowere taawwe, 2 Luk'. 21:24 Ik' mooniyere uratsi jébó k'ayik'rowe, bíhe Ik' ash woterawwotssh imek b́wottsotse bín indk'aye, Ik' ash woterawwots S'ayin kitu habe git shashosh net'etúne, 3 t gaw gitetswots shiyani taho tahde'er ik kumonat git bale shiits aawosh bek'on bo keewitwok'o k'alitwe.»
4 Zek. 4:3, 11-14 Bowere datsatsi doonzo shinats need'it weeyra eteef zeyiti mit gitwotsnat git c'eeshwotsiye, 5 konworu boon t'afiyo b́ geyiyal tawo bonoonotse keer bo balngarwotsi b́ mitsiti, bonowere t'afiyi geyitu jamo b́ k'irit hank'one. 6 1 Naash. 17:1; Kesh. 7:17-19; 1 Sam. 4:8 Bo bek'on bokeewit aaw manotsitse awsho b́ buyawok'o daro is'osh alo detsfne, mank'o aatswotsi s'atso maants woniyosh, bogeets gize jamor konnari fayon datsu jot'osh alo detsfne.
7 Dan. 7:7, 21; Bek'. 13:5-7; 17:8 Bo gawono bo ishiyakon datsi ayi dashan gop'ts gop'otse keshet s'ootso bonton kaarar boon da'itwe, bonowere ud'itwe, 8 Isa. 1:9-10 bodúnonwere jewron s'eegefok'on Sedom wee Gbs'i eteets een kitu weer eenats girmaanitwe, kitanwere bo doonz biitse b́ jitetsúniye. 9 Ay jironat ay ash naaron, ay naari noon keewon noono keewirwotsnat ash ashuwots keez aawonat aaw badosh bo duunman s'iletuune, boduunonúwere b́ dukerawok'o bazitune. 10 Git nebíyiwotswere datsatsi ashuwotsi kic'it boteshtsotse, datsatse beyiru ashuwots nebíyi manots k'irtsosh bogeneúti, gene'ono iko ikosh imo imetwe. 11 Hzk'. 37:10 Ernmó keez aawonat aaw bado b́ beshiyakon kasho boosh imet kashi jongo Ik'oke waat dunuwotsits b́ kindi, botufonowere bo need'i, boon bek'ts ashuwotswere ayidek't shatbowtsi. 12 2 Naash. 2:11 Maniyere il git nebiyiwotssh «Hakan dambaan keere!» etiru k'áári eeno darotse boshishi, bo balngarwots boon bos'ilfere dawúnon daro maants bokeshi. 13 Bek'. 6:12; 16:18 manoori sa'ator een datsi shek'eyo b́ woti, kitmanko taatsotsere ik kisho grshbutsi, datsi shek'eyatse tuutsonowere shawat kum ashuwots bo k'iri, k'irotse ortswotsuwere ayidek't boshati, daratstso Ik'o Izar Izewerno bomangiyi.
14 Gitlts indowe eto beshere, keezl indowe eto káári weetwe.
Shawatl fugef gaato
15 Kesh. 15:18; Dan. 2:44; 7:14-27 Shawatl melakiyo gaato b́ fúgi, daratsnowere «Datsatsi mengstu no doonz Izar Izewerkonat bísh Krstossh wotwtserane anda, bíwere dúre dúrosh naashitwe,» etiru een k'áárwots bo shisheyi. 16 Ik' shinaatsere bo naashi jorats beyiru hiye awd eenashwots bobaron gúp'gúp'at Ik'osh bosagadi, 17 hank'owere bo eti,
«Beyirwonat teshtsono,
jam falts doonzo Izar Izewero!
een wotts alo n kishots woshdek'tsonat
n naashtsosh neen uderone.
18 Dub. 2:5; 110:5; 115:13 Ik' ash woterawwots bofayi,
n fayonwere b́ weyi,
k'irtswots angsho bodatsit gizeyo b́ bodi,
N guuts nebiyiwotsnat
nshúúts mangiru S'ayinwots,
k'ac'a c'inwotsnat een eenwotssh,
Bok'awntso nimet gizeyo bodre,
datsu t'afitswotsi n t'afit aawo bodre.»
19 Bek'. 8:5; 16:18; 21 Daaratse fa'a Ik'i moo b́ k'eesheyi, b́ taari tabotonu Ik' mootse b́ be'eyi. Awshi p'alk'o, k'ááro, guumi k'aaro, datsi shek'ewonat ay shetsonwere wotb́wtsi.

- Yohans Bek'o
- <
- 11
- >

11:1 Hzk'. 40:30; Zek. 2:1-2

11:2 Luk'. 21:24

11:4 Zek. 4:3, 11-14

11:6 1 Naash. 17:1; Kesh. 7:17-19; 1 Sam. 4:8

11:7 Dan. 7:7, 21; Bek'. 13:5-7; 17:8

11:8 Isa. 1:9-10

11:11 Hzk'. 37:10

11:12 2 Naash. 2:11

11:13 Bek'. 6:12; 16:18

11:15 Kesh. 15:18; Dan. 2:44; 7:14-27

11:18 Dub. 2:5; 110:5; 115:13

11:19 Bek'. 8:5; 16:18; 21

© 2018 TWFTW